ত্রিপোলির হোদিয়েরনা

**ত্রিপোলির হোদিয়েরনা** (  ১১১৬ &#x2013;  ১১৬২) ত্রিপোলির দ্বিতীয় রেমন্ডের সাথে তার বিবাহের মাধ্যমে ত্রিপোলির কাউন্টেস ছিলেন। তিনি ১১৫২ থেকে ১১৫৫ সাল পর্যন্ত তাদের পুত্র তৃতীয় রেমন্ডের নাবালকত্বের সময় ত্রিপোলি কাউন্টি শাসন করেছিলেন।

হোদিয়েরনা ছিলেন জেরুজালেমের রাজা দ্বিতীয় বাল্ডউইনের কন্যা এবং রানী মেলিসেন্ডের বোন। ছোটবেলায় ত্রিপোলির কাউন্ট দ্বিতীয় রেমন্ডের  সাথে তার বাগদান হয়ে থাকতে পারে, কিন্তু ১১৩০ সালের আগে পর্যন্ত তিনি তাকে বিয়ে করেননি। হোডিয়েরনা একজন রাজনৈতিকভাবে সক্রিয় কাউন্টেস ছিলেন এবং তার স্বামীর খুড়তুতো ভাই এবং প্রতিদ্বন্দ্বী বার্ট্রান্ডকে ক্ষমতাচ্যুত করার ক্ষেত্রে তিনি ভূমিকা পালন করেছিলেন বলে অভিযোগ রয়েছে। তার স্বামী ঈর্ষান্বিত হওয়ার কারণে তার বিবাহ আনন্দের ছিল না। ১১৫২ সালে যখন রেমন্ডকে হত্যা করা হয়, তখন হোদিয়েরনা সবেমাত্র রেমন্ডকে ছেড়ে চলে যান এবং তিনি তাদের ছেলের নামে রাজ্য শাসনের দায়িত্ব নেওয়ার জন্য ত্রিপোলিতে ফিরে আসেন। তার পুত্র ক্ষমতা গ্রহণের পর, হোদিয়েরনা ১১৬১ সালে তার বোন রানী মেলিসেন্ডের মৃত্যুর পূর্ব পর্যন্ত তাকে সহায়তা করেছিলেন। এর কিছুসময় পরেই হোদিয়েরনা মারা যান।

কাউন্টেস হোদিয়েরনা তার বোন রাণী মেলিসেন্ডে এবং রাজকুমারী অ্যালিসের তুলনায় খুবই কম পরিচিত। তবে, বেশ কয়েকটি ট্রুবাদোর কবিতা ও গল্প এবং তাদের দ্বারা অনুপ্রাণিত শিল্পকর্মে তাকে *রাজকুমারী লোইনটেইন* হিসেবে চিহ্নিত করা হয়েছে।

## জীবনের প্রথমার্ধ
হোদিয়েরনার জন্ম  ১১১৫-১৭ সালে। তিনি ছিলেন ফ্রাঙ্কিশ সম্ভ্রান্ত ব্যক্তি বোর্কের বাল্ডউইন এবং আর্মেনিয়ান সম্ভ্রান্ত মহিলা মেলিটেনের মরফিয়ার তৃতীয় কন্যা। হোদিয়েরনা এবং তার বড় বোন মেলিসেন্ডে ও অ্যালিসের জন্ম হয়েছিল যখন তাদের বাবা এডেসার কাউন্ট ছিলেন। এডেসা কাউন্টি ছিল জেরুজালেম রাজ্য, অ্যান্টিওকের রাজত্ব এবং ত্রিপোলি কাউন্টির সাথে, ফ্রাঙ্কদের দ্বারা প্রতিষ্ঠিত রাজ্যগুলির মধ্যে একটি, যেই ফ্রাঙ্করা প্রথম ক্রুসেডে লেভান্টের মুসলমানদের পরাজিত করেছিল। 

১১১৮ সালে বাল্ডউইন জেরুজালেমের রাজা নির্বাচিত হন। পরের বছর তিনি তার খুড়তুতো ভাই কোর্টেনের জোসেলিনকে এডেসার নতুন কাউন্ট হিসেবে নিয়োগ করেন এবং তার পরিবারকে জেরুজালেমে নিয়ে আসেন। ১১১৯ সালে তার বাবা-মা রাজা ও রাণী হিসেবে অভিষিক্ত হওয়ার পর হোদিয়েরনা আরেকটি বোন, ইওভেটা লাভ করেন। 

১১২২ সালে ত্রিপোলির কাউন্ট পন্স রাজা বাল্ডউইনের বিরুদ্ধে বিদ্রোহ করেন। ইতিহাসবিদ কেভিন লুইস মনে করেন "এটা খুবই সম্ভব" যে রেমন্ডের সাথে হোদিয়েরনার বাগদানের বিষয়টি প্রথম এই বিরোধের পরেই দুই শাসক পরিবারের মধ্যে পুনর্মিলন ঘটানোর জন্য তোলা হয়েছিল। রানী মরফিয়া সম্ভবত ১১২৬ বা ১১২৭ সালে মারা যান। রাজা বাল্ডউইন আর পুত্র সন্তানের আশা করেননি এবং তার কন্যাদের ভরণপোষণ এবং তার উত্তরাধিকার নির্ধারণ শুরু করেন। জ্যেষ্ঠ কন্যা মেলিসেন্ডে, যিনি তার উত্তরাধিকারী হতেন;  ১১২৯ সালে তিনি আনজুর পঞ্চম কাউন্ট ফুলকের সাথে বিবাহ বন্ধনে আবদ্ধ হন। দ্বিতীয় জ্যেষ্ঠ সন্তান অ্যালিস ১১২৬ সালে অ্যান্টিওকের রাজপুত্র দ্বিতীয় বোহেমন্ডের সাথে বিবাহ বন্ধনে আবদ্ধ হন লুইস এবং হ্যান্স ই. মেয়ার বিশ্বাস করেন যে হোদিয়েরনার সম্ভবত ত্রিপোলির কাউন্ট পন্সের ছেলে রেমন্ডের সাথে বাগদান হয়েছিল, এই সময়েই।  সবচেয়ে ছোট ইওভেটা, তাকে সেন্ট অ্যানের কনভেন্টে পাঠানো হয়েছিল। হোদিয়েরনার বাবা ১১৩১ সালে মারা যান এবং মেলিসেন্ডে এবং ফুলক তার স্থলাভিষিক্ত হন। 

## কনসোর্ট
### বিবাহ

১১৩৭ সালে কাউন্ট পন্স মুসলমানদের কাছে পরাজিত হন এবং নিহত হন। তাঁর পুত্র দ্বিতীয় রেমন্ড তাঁর স্থলাভিষিক্ত হন। লুইস অনুমান করেন যে রেমন্ডের সাথে হোদিয়েরনার বিয়ে  ১১৩২  পর্যন্ত বিলম্বিত হয়েছিল কারণ ১১২৭ সালে তিনি অনেক ছোট ছিলেন। ইতিহাসবিদ ম্যালকম বারবার বিশ্বাস করেন যে এই বিবাহটি ছিল রানী মেলিসেন্ডের হোদিয়েরনার জন্য ব্যবস্থা করার এবং সমস্ত ক্রুসেডার রাজ্যের শাসকগোষ্ঠীকে সংযুক্ত করার প্রচেষ্টার ফলাফল। হোদিয়েরনা, যিনি ইতিমধ্যেই ত্রিপোলির কাউন্টেস নামে পরিচিত ছিলেন কিন্তু তার স্বামীকে ছাড়াই, তিনি ১১৩৮ সালের ডিসেম্বরে একরে রাজা ফুলক এবং রানী মেলিসেন্ডের দরবারে উপস্থিত হন ১১৪০ সালে হোদিয়েরনা এবং দ্বিতীয় রেমন্ডের প্রথম সন্তান, তৃতীয় রেমন্ডের জন্ম হয়। 

### প্রতিদ্বন্দ্বীদের দাবি
১১৪৪ সালে মুসলিম নেতা ইমাদ আল-দিন জেনগি এডেসা কাউন্টি জয় করেন, যার ফলে ১১৪৮ সালে দ্বিতীয় ক্রুসেড শুরু হয়। রেমন্ডের প্রপিতামহ তুলুজের কাউন্ট আলফোনসো জর্ডান, ক্রুসেড নিয়ে লেভান্টে এসেছিলেন। ইতিহাসবিদ জিন রিচার্ড প্রস্তাব করেন যে আলফোনসো ত্রিপোলি দাবি করতে চেয়েছিলেন। পৌঁছানোর পরপরই তিনি হঠাৎ মারা যান; সন্দেহ করা হয় যে বিষক্রিয়ায় মারা গিয়েছেন। ফ্রান্সের একজন বেনামী সন্ন্যাসী লিখেছেন যে রানী মেলিসেন্ডের নির্দেশে আলফোনসোকে বিষ প্রয়োগ করা হয়েছিল,  মেলিসেন্ডে ত্রিপোলিতে রেমন্ড এবং হোদিয়েরনার অবস্থান রক্ষা করতে চেয়েছিলেন বলে অভিযোগ রয়েছে। লুইস বিশ্বাস করেন যে আলফোনসোর মৃত্যু স্বাভাবিক কারণেই হয়েছিল। 

ক্রুসেডের পর আলফোনসোর অবৈধ পুত্র বার্ট্রান্ড লেভান্টেই থেকে যান। তিনি ত্রিপোলি কাউন্টিতে প্রবেশ করেন এবং উরাইমার দুর্গ দখল করেন; সমসাময়িক আরবরা এটিকে কাউন্টি দখলের প্রথম পদক্ষেপ বলে মনে করত। রেমন্ড তার খুড়তুতো ভাইকে উচ্ছেদ করতে পারেনি, এবং নূর আল-দিন জেনগি এবং মু'ইন আদ-দিন উনুরের সাহায্য নেয়, যারা এর মধ্যে উরাইমা দখল করে এবং বার্ট্রান্ডকে বন্দী করে। মুসলিমদের সাথে রেমন্ডের জোট অন্যান্য ফ্রাঙ্কদের ক্ষুব্ধ করেছিল। অজ্ঞাতনামা সন্ন্যাসী মেলিসেন্ডের বিরুদ্ধে এই ষড়যন্ত্রে জড়িত থাকার অভিযোগ আনেন। ঐতিহাসিকরা চিরাচরিতভাবে সন্ন্যাসীর বিবরণটি পড়ে জানেন যে বার্ট্রান্ড তার বোনের সাথে বন্দী হয়েছিলেন, কিন্তু লুইস এটিকে এইভাবে ব্যাখ্যা করেন যে মেলিসেন্ডের একজন সহযোগী ছিল, তার বোন হোদিয়েরনা, যার উদ্দেশ্য ছিল তার স্বামীর রাজ্য রক্ষা করা,  এবং এটিকে সত্য বলে গ্রহণ করেন। 

### বৈবাহিক কলহ
কিংবদন্তি অনুসারে, প্রোভেনসাল ট্রুবাদুর জাউফ্রে রুডেল হোদিয়েরনার প্রেমে পড়েন, যাকে তিনি কখনও দেখেননি;  ত্রিপোলিতে যাওয়ার সময় তিনি অসুস্থ হয়ে পড়েন এবং পৌঁছানোর পরপরই তার কোলে মারা যান। লুইস বিশ্বাস করেন যে রুডেল দ্বিতীয় ক্রুসেডের সময় এসেছিলেন। লুইসের বর্ণনা অনুযায়ী, "কল্পিত অক্সিটান গল্প " অনুসারে, হোদিয়েরনা রুডেলকে ত্রিপোলির নাইটস টেম্পলারের বাড়িতে সমাহিত করেছিলেন। লুইস লক্ষ্য করেন যে এই বিবরণটি ইঙ্গিত দিতে পারে যে হোদিয়েরনাই টেম্পলারদের ত্রিপোলিতে নিয়ে এসেছিলেন।  

১১৫২ সালের মধ্যে হোদিয়েরনা এবং রেমন্ডের বিবাহ সংকটের মধ্যে পড়ে। লুইস অনুমান করেন যে রেমন্ড হয়তো তার উচ্চ সামাজিক মর্যাদাকে ঈর্ষা করেছিলেন। রুডেলের কিংবদন্তি অনুসারে, লেভান্ট থেকে ফিরে আসা তীর্থযাত্রীরা ইউরোপে হোদিয়েরনার সৌন্দর্যের গল্প প্রচার করেছিলেন এবং গুজব ছিল যে ত্রিপোলিতে তার মেয়ে মেলিসেন্ডের জন্ম বিবাহ বহির্ভূত প্রেমের সম্পর্ক থেকে হয়েছিল,  যা রেমন্ডের ঈর্ষার কারণ হতে পারে বলে লুইস বিশ্বাস করেন। লুইস অনুমান করেন যে, হোদিয়েরনার বোন মেলিসেন্ডের তার স্বামী ফুলকের সাথে ক্ষমতার জন্য লড়াই এবং টুলুসের বার্ট্রান্ডকে হস্তান্তরে হোডিয়েরনার নিজস্ব কথিত উদ্যোগ দেখে, রেমন্ড হয়তো আশঙ্কা করেছিলেন যে হোদিয়েরনা তার কর্তৃত্বকে হুমকির মুখে ফেলতে পারে; অথবা, ল্যাটিন খ্রিস্টান এবং স্থানীয় খ্রিস্টানদের মধ্যে ক্রমবর্ধমান উত্তেজনার সময়ে, হোদিয়েরনার মিশ্র ল্যাটিন-আর্মেনিয়ান ঐতিহ্য রেমন্ডের জন্য উদ্বেগের কারণ হয়ে দাঁড়িয়েছিল। 

১১৫২ সালে হোদিয়েরনার ভাগ্নে জেরুজালেমের রাজা তৃতীয় বাল্ডউইন, যিনি রানী মেলিসেন্ডের পুত্র ছিলেন, ত্রিপোলিতে ক্রুসেডার রাষ্ট্রগুলির অভিজাতদের একটি সভা আহ্বান করেন। তার মূল লক্ষ্য ছিল তার খুড়তুতো বোন অ্যান্টিওকের রাজকুমারী কনস্ট্যান্সকে স্বামী বেছে নিতে বাধ্য করা। কনস্ট্যান্সের মাসি মেলিসেন্ডে ও হোদিয়েরনা সেখানে উপস্থিত ছিলেন, কিন্তু সকল প্রচেষ্টা ব্যর্থ হয়েছিল। মেলিসেন্ডে কেবল কনস্ট্যান্সকে দেখতেই আসেননি, বরং হোদিয়েরনা এবং রেমন্ডের মধ্যে মধ্যস্থতা করার জন্যও এসেছিলেন। তিনি সফল হননি, এবং তাই তিনি হোদিয়েরনাকে জেরুজালেমে ফিরিয়ে নিয়ে যাওয়ার সিদ্ধান্ত নেন। বারবার লিখেছেন যে রেমন্ড ত্রিপোলি থেকে দক্ষিণে তাদের যাত্রার এক অংশে রানী এবং কাউন্টেসের সাথে ছিলেন , অন্যদিকে লুইস লিখেছেন যে তিনি রাজকন্যার সাথে অ্যান্টিওকে ফেরার পথে ছিলেন যাই হোক, ত্রিপোলিতে ফিরে আসার  থেমন্ডকে অ্যাসাসিনরা অতর্কিত আতে রমণ করে হত্যা করে। রাজা বাল্ডউইন তৎক্ষণাৎ তার মা এবং মাসিকে ত্রিপোলিতে কাউন্টের শেষকৃত্যে যোগদানের জন্য ডেকে পাঠান, এরপর অভিজাতরা রাজার আদেশে কাউন্টেস, তার ছেলে এবং তার মেয়ের প্রতি শ্রদ্ধা নিবেদন করেন। 

## বৈধব্য
তৃতীয় রেমন্ড যখন তার বাবার হত্যার সম্মুখীন হন তখন তিনি নাবালক ছিলেন। উইলিয়ামের বিবরণে রিচার্ড হোদিয়েরনার রাজ প্রতিনিধি হিসেবে শাসন করার কোনও প্রমাণ দেখতে পান না,  যেখানে লুইস বিশ্বাস করেন যে হোদিয়েরনাকে দায়িত্ব দেওয়া হয়েছিল কারণ অভিজাতরা তার এবং তার নাবালক সন্তানদের কাছে শপথ নিয়েছিলেন। লুইস বিশ্বাস করেন যে তিনি একজন উপযুক্ত ব্যক্তি ছিলেন কারণ তিনি উদ্যোগ এবং রাজনৈতিক দক্ষতা প্রদর্শন করেছিলেন এবং তিনি তার জেরুজালেম পরিবারের প্রতি অনুগত ছিলেন। হোদিয়েরনার নিয়োগ দ্বিতীয় রেমন্ড-এর এই নির্দেশের উলঙ্ঘন করে যে, কাউন্টি "কাউন্টির মালিক" দ্বারা শাসিত হবে, অন্যথায় যদি এটি একজন নাবালকের কাছে চলে যায় তবে একজন অজানা কর্মকর্তা দ্বারা শাসিত হবে। দ্বিতীয় রেমন্ডের মৃত্যুর পরপরই, তৃতীয় রেমন্ডকে তার খুড়তুতো ভাই তৃতীয় বাল্ডউইনের দরবারে থাকার জন্য পাঠানো হয়। হোদিয়েরনা সম্ভবত ১১৫৫ সাল পর্যন্ত কাউন্টি শাসন করেছিলেন, যখন তার ছেলে তার পনেরতম জন্মদিনে প্রাপ্তবয়স্ক হয়ে ওঠে। ইতিহাসবিদ বার্নার্ড হ্যামিল্টন পরামর্শ দেন যে হোদিয়েরনাই ক্রুসেডার রাজ্যগুলিতে প্রথম সিস্টারসিয়ান মঠ বেলমন্ট প্রতিষ্ঠার সূচনা করেছিলেন। ১১৫৭ সালে রানী মেলিসেন্ডে, তার সৎ কন্যা ফ্ল্যান্ডার্সের কাউন্টেস সিবিলা এবং কাউন্টেস হোদিয়ারনা গ্রেগরিয়ান আইনের বিরুদ্ধে হস্তক্ষেপ করে, জেরুজালেমের নতুন ল্যাটিন পিতৃপুরুষ হিসেবে রাণীর ধর্মযাজক আমালরিককে নেসলে নির্বাচন নিশ্চিত করেন। 

১১৬০ সালে বিপত্নীক সম্রাট প্রথম ম্যানুয়েল কোমনেনোস রাজা বাল্ডউইনকে ক্রুসেডার রাজ্যগুলির সম্ভ্রান্ত মহিলাদের মধ্যে থেকে সম্রাটের জন্য একজন নতুন স্ত্রী নির্বাচন করতে বলেছিলেন। সম্রাট বাল্ডউইনের খুড়তুতো বোন ত্রিপোলির মেলিসেন্ডে এবং অ্যান্টিওকের মারিয়ার প্রতি বিশেষ আগ্রহ প্রকাশ করেছিলেন। বাল্ডউইন মেলিসেন্ডেকে বেছে নিয়েছিলেন, এবং ম্যানুয়েল তা গ্রহণ করেছিলেন। হোদিয়েরনা এবং তার বোন রানী মেলিসেন্ডে রাজকীয় কোষাগার থেকে প্রচুর অর্থ ব্যয় করে মেয়েটির যৌতুক প্রস্তুত করতে এক বছর সময় ব্যয় করেছিলেন। ১১৬১ সালের জুলাই মাসে কাউন্টেস হোদিয়েরনা এবং তার সন্তানরা নাজারেথে পৌঁছান। লুইস এবং রিচার্ড একমত যে তারা বাল্ডউইনের সাথে হোদিয়েরনার কন্যার আসন্ন বিবাহের পরিকল্পনা নিয়ে আলোচনা করতে এসেছিলেন, যাকে তারা একটি সনদে "কনস্টান্টিনোপলের সিংহাসনের ভবিষ্যৎ সম্রাজ্ঞী" হিসাবে উল্লেখ করেছিলেন। তবে, ১১৬১ খ্রিস্টাব্দ জুড়ে সম্রাট ম্যানুয়েল দ্বিধাগ্রস্ত ছিলেন  এবং ১১৬২ সালের মাঝামাঝি সময়ে বাল্ডউইনের চাপে অবশেষে প্রকাশ করেন যে তিনি মেলিসেন্ডেকে বিয়ে করবেন না। পুরো পরিবার হতবাক এবং অপমানিত হয়েছিল, এবং শীঘ্রই তারা জানতে পারে যে সম্রাট গোপনে অ্যান্টিওকের মারিয়ার সাথে বিবাহের জন্য আলোচনা করেছেন। 

১১৬১ সালে রানী মেলিসেন্ডের স্ট্রোক হয়েছিল। কাউন্টেস হোদিয়েরনা এবং তার জীবিত বোন, অ্যাবেস ইওভেটা, ১১ সেপ্টেম্বর তার মৃত্যুর পূর্ব পর্যন্ত রাণীর দেখাশোনা করেছিলেন। হোদিয়েরনা নিজেও ২১ ডিসেম্বর মারা যান। তার মৃত্যুর সাল এবং কারণ লিপিবদ্ধ করা হয়নি। লিখিত নথিতে তার শেষ উপস্থিতি ১১৬১ সালে। 

## উত্তরাধিকার

লুইস বিশ্বাস করেন যে টায়ারের আর্চবিশপ উইলিয়াম জেরুজালেমের রাজনীতিতে হোদিয়েরনার ছেলের প্রতি সমর্থনের কারণে তার সমালোচনা করা থেকে বিরত ছিলেন। অতএব, তিনি যুক্তি দেন যে, মুসলিমদের দ্বারা তুলুজের বার্ট্রান্ডকে বন্দী করার সাথে তার জড়িত থাকার তথ্য, যদি থাকে, তা গোপন করার জন্য তার যথেষ্ট উদ্দেশ্য ছিল। লুইসের মতে, তৃতীয় রেমন্ডের কর্মজীবন "তার মায়ের আশাব্যঞ্জক নজিরের চেয়ে তার বাবার দ্বারা স্থাপিত কিছুটা হতাশাজনক উদাহরণ" অনুসরণ করেছিল,  যদিও তৃতীয় রেমন্ডের উপর তার মায়ের প্রভাব বেশি ছিল। 

লুইস উপসংহারে পৌঁছেছেন যে ইতিহাসবিদরা হোদিয়েরনাকে তার "আরও বিখ্যাত এবং আরও উল্লেখযোগ্যভাবে নথিভুক্ত" বড় বোন, মেলিসেন্ডে এবং অ্যালিসের পক্ষ নিয়ে উপেক্ষা করেছেন , যদিও তারা রাজনীতিতে জড়িত হতে আগ্রহী ছিলেন। ত্রিপোলির বেশিরভাগ কাউন্টেস তুলনামূলকভাবে অপ্রতিদ্বন্দ্বী ব্যক্তিত্ব হলেও, লুইস দেখতে পান যে হোদিয়েরনা "তার স্বামীর খ্যাতি গ্রাস করেছিলেন", কিন্তু পরবর্তীকালে তিনি *রাজকুমারী লোইনটেইন* হয়ে উঠেছিলেন, "একজন দূরবর্তী অপরিচিত ব্যক্তির স্নেহের সুন্দর কিন্তু শব্দহীন লক্ষ্য"। আধুনিক যুগেও রুডেলের হোদিয়েরনার প্রতি আকাঙ্ক্ষা জনসাধারণের আগ্রহের বিষয় হয়ে দাঁড়িয়েছিল: ঊনবিংশ শতাব্দীতে এডমন্ড রোস্ট্যান্ড এটিকে তার অপেরেটা *লা প্রিন্সেস লোইনটেইনের* বিষয় করে তোলেন এবং বিংশ শতাব্দীতে পিজি ওডহাউস একটি উপন্যাসে এটি উল্লেখ করেন। সুতরাং, লুইস উল্লেখ করেছেন, দ্বিতীয় রেমন্ড এবং হোদিয়েরনার অধীনে ত্রিপোলির উত্তরাধিকার রাজনৈতিক বা সামরিক অর্জন ছিল না বরং "কামনাপূর্ণ, বহিরাগত এবং এমনকি প্রহসনমূলক কল্পনা" ছিল। 
## তথ্যসূত্র

## সূত্র
* 
* 
* 
* 
* 
* 
* 

## বহিঃসংযোগ
*Letters from Hodierna

বিষয়শ্রেণী:১১১০-এর দশকের জন্ম
বিষয়শ্রেণী:১১৬০-এর দশকের মৃত্যু
বিষয়শ্রেণী:জন্ম সাল অনিশ্চিত
বিষয়শ্রেণী:মৃত্যুর বছর অনিশ্চিত
বিষয়শ্রেণী:দ্বাদশ শতাব্দীর নারী শাসকগণ
বিষয়শ্রেণী:ত্রিপোলির কাউন্টেসেস
বিষয়শ্রেণী:রাজকন্যা
বিষয়শ্রেণী:জেরুজালেম রাজ্যের রাজপরিবারের সদস্য
বিষয়শ্রেণী:দ্বাদশ শতাব্দীর শাসকগণ